CELEX: 32021D2133
Language: da
Date: 2021-12-02 00:00:00
Title: Rådets afgørelse (FUSP) 2021/2133 af 2. december 2021 til støtte for det omfattende program for støtte til indsatsen for at forebygge og bekæmpe ulovlig handel med håndvåben og lette våben (SALW) og konventionel ammunition i Sydøsteuropa

3.12.2021   
               
               
                  DA
               
               
                  Den Europæiske Unions Tidende
               
               
                  L 432/36
               
            
         RÅDETS AFGØRELSE (FUSP) 2021/2133
         af 2. december 2021
         til støtte for det omfattende program for støtte til indsatsen for at forebygge og bekæmpe ulovlig handel med håndvåben og lette våben (SALW) og konventionel ammunition i Sydøsteuropa
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 19. november 2018 vedtog Rådet EU-strategien til bekæmpelse af ulovlige skydevåben, håndvåben og lette våben (»SALW«) samt ammunition hertil med titlen »Sikring af våben, beskyttelse af borgerne« (»EU's SALW-strategi«).
                  
               
                     (2)
                  
                  
                     I mere end tre årtier har staterne i Sydøsteuropa stået over for betydelige risici og udfordringer i forbindelse med den destabiliserende ophobning og ukontrollerede spredning af ulovlige håndvåben og lette våben (SALW) og konventionel ammunition på tværs af deres grænser og overalt på deres territorier. Disse risici har vidtrækkende negative konsekvenser for Europa som helhed og uden for Europa. Af EU's SALW-strategi fremgår det, at selv om der er gjort betydelige fremskridt i de seneste år, især i Sydøsteuropa, begrænser omfanget af ophobningen af SALW og ammunition, utilstrækkelige lagerforhold, omfattende ulovlig besiddelse og huller i gennemførelsen fortsat effektiviteten af indsatsen for kontrol med skydevåben og SALW i dele af Vestbalkan.
                  
               
                     (3)
                  
                  
                     På regionalt plan forpligter EU's SALW-strategi Unionen og medlemsstaterne til at medvirke til at styrke retshåndhævende kapaciteter med henblik på at identificere, bremse og forbyde handel med skydevåben i netværk og at forhindre, at terrorister og kriminelle får adgang til skydevåben via det ulovlige marked, bl.a. ved at blokere den ulovlige finansiering og transport af våben og ved at forbedre den rolle, som grænsepoliti, told- og havnemyndigheder spiller i bekæmpelsen af ulovlige våbenstrømme fra søtransport. Unionen og medlemsstaterne er fast besluttet på at hjælpe andre lande med at forbedre forvaltningen og sikkerheden af statsejede lagre ved at styrke de nationale lovgivningsmæssige og administrative rammer og ved at styrke institutioner, der regulerer det lovlige udbud og den lovlige forvaltning af lagre af SALW og ammunition til forsvars- og sikkerhedsstyrker.
                  
               
                     (4)
                  
                  
                     I overensstemmelse med EU's SALW-strategi vil Unionen styrke sin dialog og sit samarbejde med regionale organisationer, der arbejder med SALW-kontrol, ved at tilpasse sine aktiviteter til regionale strategier og handlingsplaner.
                  
               
                     (5)
                  
                  
                     De stater, der deltager i Organisationen for Sikkerhed og Samarbejde i Europa (OSCE), vedtog i 2000 OSCE's dokument om SALW (1), hvorved de forpligtede sig til at bekæmpe ulovlig handel med SALW i alle dens aspekter. Dette dokument understreger også de destabiliserende virkninger, som voldsom ophobning af SALW og dårlig lagerforvaltning og sikkerhed deraf kan have for den nationale, regionale og internationale sikkerhed.
                  
               
                     (6)
                  
                  
                     De stater, der deltager i OSCE, vedtog desuden i 2003 OSCE's dokument om lagre af konventionel ammunition (2) og anerkendte dermed de sikkerheds- og sikringsmæssige risici, der er forbundet med voldsom ophobning af konventionel ammunition. For at imødegå disse risici besluttede de at fastlægge en praktisk procedure for ydelse af bistand med henblik på destruktion af overskuddet af konventionel ammunition og/eller opgradering af lagerforvaltning og sikkerhedspraksis.
                  
               
                     (7)
                  
                  
                     OSCE's dokumenter om SALW og lagre af konventionel ammunition udpeger destruktion som den foretrukne metode til bortskaffelse af overskuddet af SALW og konventionel ammunition.
                  
               
                     (8)
                  
                  
                     Projektet, som støttes af denne rådsafgørelse, vil tage hensyn til andre regionale initiativer, navnlig køreplanen for Vestbalkan (3), arbejdet i De Forenede Nationers udviklingsprogram (UNDP)/Clearinginstitutionen for Kontrol med Håndvåben og Lette Våben i Sydøst- og Østeuropa (SEESAC) og Europa-Kommissionens relevante aktiviteter i Sydøsteuropa vedrørende våbenkontrol og ulovlig våbenhandel.
                     Projektet vil finde sted i samordning med Unionens relaterede bistand til jurisdiktioner i Sydøsteuropa (Rådets afgørelse (FUSP) 2018/101 (4) og afgørelse (FUSP) 2017/915 (5)), det regionale samarbejde med Vestbalkan inden for SALW-kontrol gennemført ved UNDP/SEESAC (Rådets afgørelse (FUSP) 2019/2111 (6), afgørelse (FUSP) 2018/1788 (7) og afgørelse (FUSP) 2016/2356 (8)) og EU's og Sydøsteuropas retshåndhævelsessamarbejde inden for ulovlig handel med skydevåben støttet af Europa-Kommissionens GD HOME, Den Europæiske Unions Agentur for Retshåndhævelsessamarbejde (Europol) og den europæiske tværfaglige platform mod kriminalitetstrusler (EMPACT).
                  
               
                     (9)
                  
                  
                     Unionen har tidligere støttet OSCE's aktiviteter gennem Rådets afgørelse 2012/662/FUSP (9) om støtte til aktiviteter med henblik på at mindske risikoen for ulovlig handel med og voldsom ophobning af SALW i regionen dækket af OSCE. Den 4. august 2017 vedtog Rådet afgørelse (FUSP) 2017/1424 om støtte til OSCE's aktiviteter med henblik på at mindske risikoen for ulovlig handel med og voldsom ophobning af håndvåben og lette våben og konventionel ammunition i Republikken Nordmakedonien og i Georgien (10). Den 2. december 2019 vedtog Rådet afgørelse (FUSP) 2019/2009 (11) til støtte for Ukraines bestræbelser på bekæmpelse af ulovlig handel med våben, ammunition og sprængstoffer i samarbejde med OSCE.
                  
               
                     (10)
                  
                  
                     Den 30. juni 2018 vedtog FN's tredje konference til gennemgang af gennemførelsen af FN's handlingsprogram til bekæmpelse af ulovlig handel med ulovlige håndvåben og lette våben et slutdokument, hvori staterne fornyede deres tilsagn om at forebygge og bekæmpe spredning af håndvåben og lette våben. Staterne bekræftede på ny deres vilje til at fortsætte det internationale samarbejde og styrke det regionale samarbejde gennem bedre koordinering, høring, informationsudveksling og operationelt samarbejde med inddragelse af relevante regionale og subregionale organisationer samt retshåndhævende myndigheder, grænsekontrolmyndigheder og eksport- og importlicensmyndigheder.
                  
               
                     (11)
                  
                  
                     Resolutionen vedtaget af De Forenede Nationers generalforsamling den 25. september 2015 med titlen »Ændring af vores samfund: 2030-dagsordenen for bæredygtig udvikling« bekræfter, at bekæmpelse af ulovlig handel med håndvåben og lette våben er nødvendig for at nå mange mål for bæredygtig udvikling, herunder for så vidt angår fred, retfærdighed og stærke institutioner, fattigdomsreduktion, økonomisk vækst, sundhed, ligestilling mellem kønnene og sikre byer. Alle stater har derfor i dagsordenens verdensmål 16.4 for bæredygtig udvikling påtaget sig at reducere ulovlige finansielle strømme og våbenstrømme betydeligt.
                  
               
                     (12)
                  
                  
                     FN's generalsekretær opfordrede i dagsordenen for nedrustning med titlen »Securing our Common Future« (»Sikring af vores fælles fremtid«), der blev fremlagt den 24. maj 2018, til foranstaltninger mod voldsom ophobning af og ulovlig handel med konventionelle våben og til at støtte tilgange på landsplan vedrørende håndvåben —
                  
               VEDTAGET DENNE AFGØRELSE:
         
            Artikel 1
            
               1.   Med henblik på gennemførelsen af Unionens strategi til bekæmpelse af ulovlige skydevåben, håndvåben og lette våben er formålet med denne afgørelse at mindske risiciene for ulovlig handel med og ukontrolleret spredning af SALW i, til eller fra Sydøsteuropa, der underminerer sikkerheden og sikringen ved at hindre holdbar fredsopbygning og socioøkonomisk udvikling samt ved at bidrage til et sammenbrud af samfundsordenen, give næring til terrorisme og kriminel vold eller forårsage en genoptagelse af konflikter.
            
            
               2.   I henhold til stk. 1 er denne afgørelses mål:
               
                           a)
                        
                        
                           at mindske risikoen for spredning og misbrug af SALW i Republikken Albanien
                        
                     
                           b)
                        
                        
                           at støtte Bosnien-Hercegovina i at mindske de sikkerheds- og sikringsmæssige risici i forbindelse med ulovlig besiddelse af, misbrug af og ulovlig handel med SALW og ammunition hertil
                        
                     
                           c)
                        
                        
                           at støtte styrkelsen af Kosovos (*) politis eksisterende hundekapacitet og dennes direkte bidrag til forebyggelse, bekæmpelse og efterforskning af misbrug af og ulovlig handel med SALW, ammunition og sprængstoffer på Vestbalkan
                        
                     
                           d)
                        
                        
                           at mindske risikoen for spredning af våben og misbrug af SALW i Republikken Nordmakedonien ved at øge indenrigsministeriets og andre statslige organisationers kapacitet inden for forebyggelse, afsløring, analyse og efterforskning
                        
                     
                           e)
                        
                        
                           at mindske risikoen for ikkeplanlagte eksplosioner på våben- og ammunitionsdepoter og at mindske omdirigering af SALW/lagre af konventionel ammunition fra Montenegros forsvarsministeriums lagre
                        
                     
                           f)
                        
                        
                           at mindske de sikkerheds- og sikringsmæssige risici i forbindelse med SALW, der er i ulovlig besiddelse, misbrug af lovlige SALW og ulovlig handel med SALW i Serbien
                        
                     
                           g)
                        
                        
                           at bistå de deltagende OSCE-stater med bedre at planlægge, gennemføre og om nødvendigt styrke deres tilsagn i bekæmpelsen af ulovlig spredning af SALW/lagre af konventionel ammunition.
                        
                     
            
               3.   Projektets begunstigede er:
               
                           a)
                        
                        
                           myndigheder i Sydøsteuropa med bemyndigelse til og ansvar for forebyggelse og bekæmpelse af den ulovlige handel med SALW og konventionel ammunition, dvs. SALW-kommissioner/-udvalg, indenrigsministerier og retshåndhævende myndigheder såsom politiet. Andre involverede myndigheder er ministerierne for sikkerhed, anklagemyndigheder, domstole og fængselsvæsenet i Bosnien-Hercegovina samt forsvarsministeriet i Montenegro. I Serbien omfatter projektet også samarbejde med civilsamfundsorganisationer, der beskæftiger sig med SALW-kontrolspørgsmål (direkte begunstigede)
                        
                     
                           b)
                        
                        
                           befolkningsgrupper i jurisdiktioner i Sydøsteuropa og dets europæiske naboskabsområde, der er i fare som følge af brugen af ulovlige SALW og ulovlig konventionel ammunition i forbindelse med kriminelle aktiviteter, terrorisme og voldeligt misbrug (indirekte begunstigede)
                        
                     
                           c)
                        
                        
                           bemyndigede myndigheder i Unionen og medlemsstaterne, der drager fordel af styrkede kontrolkapaciteter vedrørende SALW og konventionel ammunition i Sydøsteuropa gennem bl.a. bedre informationsudveksling samt koordinerings- og samarbejdsforanstaltninger såsom risikoidentifikation, efterforskning og sporing, afsløring og beslaglæggelse af ulovlige SALW og ulovlig konventionel ammunition (indirekte begunstigede).
                        
                     
            
               4.   Bilaget til denne afgørelse indeholder en detaljeret beskrivelse af projektet.
            
         
         
            Artikel 2
            
               1.   Unionens højtstående repræsentant for udenrigsanliggender og sikkerhedspolitik (»HR«) har ansvaret for gennemførelsen af denne afgørelse.
            
            
               2.   Den tekniske gennemførelse af det i artikel 1 omhandlede projekt (»projektet«) overlades til OSCE-Sekretariatet.
            
            
               3.   OSCE-Sekretariatet udfører sine opgaver under HR's ansvar. Med henblik herpå indgår HR aftale om de nødvendige arrangementer med OSCE-Sekretariatet.
            
         
         
            Artikel 3
            
               1.   Det finansielle referencegrundlag for gennemførelsen af det projekt, der finansieres af Unionen, udgør 4 208 827 EUR.
            
            
               2.   De udgifter, der finansieres med referencebeløbet i stk. 1, forvaltes i overensstemmelse med de procedurer og regler, der gælder for Unionens almindelige budget.
            
            
               3.   Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den den nødvendige finansieringsaftale med OSCE-Sekretariatet. Det skal fremgå af finansieringsaftalen, at OSCE-Sekretariatet sørger for, at Unionens bidrag bliver synligt i en grad, der svarer til dets størrelse.
            
            
               4.   Kommissionen bestræber sig på at indgå den i stk. 3 omhandlede finansieringsaftale snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.
            
         
         
            Artikel 4
            
               1.   HR aflægger rapport til Rådet om gennemførelsen af denne afgørelse på grundlag af regelmæssige beskrivende rapporter, som OSCE-Sekretariatet udarbejder. Disse rapporter danner grundlag for Rådets evaluering.
            
            
               2.   Kommissionen aflægger rapport om de finansielle aspekter af det i artikel 1 omhandlede projekt.
            
         
         
            Artikel 5
            
               1.   Denne afgørelse træder i kraft på dagen for vedtagelsen.
            
            
               2.   Denne afgørelse udløber 36 måneder efter datoen for indgåelsen af den i artikel 3, stk. 3, omhandlede finansieringsaftale. Den udløber dog seks måneder efter ikrafttrædelsesdatoen, hvis der ikke er indgået nogen aftale i denne periode.
            
         
         
            Udfærdiget i Bruxelles, den 2. december 2021.
            
               
                  På Rådets vegne
               
               J. VRTOVEC
               
                  Formand
               
            
         
         
            (1)  FSC.DOC/1/00/Rev.1.
         
            (2)  FSC.DOC/1/03/Rev.1.
         
            (3)  Den 10. juli 2018 blev den regionale køreplan for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan senest i 2024 vedtaget på topmødet om Vestbalkan i London.
         
            (4)  Rådets afgørelse (FUSP) 2018/101 af 22. januar 2018 om fremme af effektiv våbeneksportkontrol (EUT L 17 af 23.1.2018, s. 40).
         
            (5)  Rådets afgørelse (FUSP) 2017/915 af 29. maj 2017 om EU-outreachaktiviteter til støtte for gennemførelsen af traktaten om våbenhandel (EUT L 139 af 30.5.2017, s. 38).
         
            (6)  Rådets afgørelse (FUSP) 2019/2111 af 9. december 2019 til støtte for SEESAC's nedrustnings- og våbenkontrolaktiviteter i Sydøsteuropa til begrænsning af truslen fra ulovlige håndvåben og lette våben samt ammunition hertil (EUT L 318 af 10.12.2019, s. 147).
         
            (7)  Rådets afgørelse (FUSP) 2018/1788 af 19. november 2018 til støtte for Clearinginstitutionen for kontrol med håndvåben og lette våben i Sydøst- og Østeuropa (SEESAC) til gennemførelsen af den regionale køreplan for bekæmpelse af ulovlig våbenhandel på Vestbalkan (EUT L 293 af 20.11.2018, s. 11).
         
            (8)  Rådets afgørelse (FUSP) 2016/2356 af 19. december 2016 til støtte for SEESAC's nedrustnings- og våbenkontrolaktiviteter i Sydøsteuropa som led i EU-strategien for bekæmpelse af ulovlig ophobning af og handel med SALW samt ammunition hertil (EUT L 348 af 21.12.2016, s. 60).
         
            (9)  Rådets afgørelse 2012/662/FUSP af 25. oktober 2012 om støtte til aktiviteter med henblik på at mindske risikoen for ulovlig handel med og voldsom ophobning af håndvåben og lette våben i regionen dækket af Organisationen for Sikkerhed og Samarbejde i Europa (OSCE) (EUT L 297 af 26.10.2012, s. 29).
         
            (10)  EUT L 204 af 5.8.2017, s. 82.
         
            (11)  Rådets afgørelse (FUSP) 2019/2009 af 2. december 2019 til støtte for Ukraines bestræbelser på bekæmpelse af ulovlig handel med våben, ammunition og sprængstoffer i samarbejde med OSCE (EUT L 312 af 3.12.2019, s. 42).
         
            (*)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244/1999 og ICJ's udtalelse om Kosovos uafhængighedserklæring.
      
      
         
            BILAG
            PROJEKTDOKUMENT
            OSCE'S OMFATTENDE PROGRAM FOR STØTTE TIL INDSATSEN FOR AT FOREBYGGE OG BEKÆMPE ULOVLIG HANDEL MED SALW OG KONVENTIONEL AMMUNITION I SYDØSTEUROPA — HR(2021) 138
            1.   Baggrund
            
            I mere end tre årtier har staterne i Sydøsteuropa stået over for betydelige risici og udfordringer i forbindelse med destabiliserende ophobning og ukontrolleret spredning af ulovlige håndvåben og lette våben (SALW) og konventionel ammunition på tværs af deres grænser og overalt på deres territorier. Disse risici har vidtrækkende negative konsekvenser for Europa som helhed og uden for Europa.
            Sydøsteuropa er fortsat et område, der giver anledning til bekymring, og en vigtig udfordring i EU-strategien til bekæmpelse af ulovlige skydevåben, håndvåben og lette våben (SALW) samt ammunition hertil (»EU's SALW-strategi«). Af EU's SALW-strategi fremgår det, at selv om der er gjort betydelige fremskridt i de seneste år, især i Sydøsteuropa, begrænser omfanget af ophobningen af SALW og ammunition, utilstrækkelige lagerforhold, omfattende ulovlig besiddelse og huller i gennemførelsen fortsat effektiviteten af indsatsen for kontrol med skydevåben/SALW i dele af Vestbalkan.
            Med henvisning til Vestbalkan fastsætter EU's SALW-strategi således en omfattende række foranstaltninger såsom at [...] »reducere overskudslagrene af SALW og ammunition, mindske ulovlig besiddelse, bekæmpe omdirigering af og ulovlig handel med våben, forbedre grænsekontrollen, fremme mærkning, registrering og sporing af SALW samt bortskaffelseskapacitet, øge bevidstheden og støtte den retshåndhævende kapacitet [...] samt opretholde støtten til de nationale kontrolsystemer og tage hensyn til relevante regionale initiativer til bekæmpelse af ulovlige SALW og ammunition hertil, såsom den regionale køreplan for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan senest i 2024, et initiativ, der er blevet støttet af Frankrig og Tyskland.«
            Tidligere konflikter i regionen, manglende rettidig og behørig gennemførelse af demobilisering, afvæbning og reintegration samt utilstrækkeligt gennemførte centraliserede kontrolsystemer til SALW og lagre af konventionel ammunition har haft følgende konsekvenser:
            
                        •
                     
                     
                        ulovlig handel med og spredning af SALW og konventionel ammunition i og uden for Sydøsteuropa
                     
                  
                        •
                     
                     
                        ulovlig omdirigering af SALW og konventionel ammunition
                     
                  
                        •
                     
                     
                        anvendelse af ulovlige/smuglede SALW og ulovlig/smuglet konventionel ammunition i forbindelse med terrorisme, kriminelle aktiviteter og voldsforbrydelser i og uden for regionen
                     
                  
                        •
                     
                     
                        bortkomst og tyveri af SALW og konventionel ammunition fra officielle lagre og depoter (og dermed ulovlig spredning heraf)
                     
                  
                        •
                     
                     
                        begrænset ansvarliggørelse og gennemsigtighed i forbindelse med forebyggelse, forvaltning, håndhævelse og kontrol med hensyn til SALW og konventionel ammunition.
                     
                  De deltagende OSCE-stater er blevet enige om at samarbejde om at løse disse problemer på en overordnet måde. Specifikt har de deltagende stater forpligtet sig til at bekæmpe ulovlig handel med og ukontrolleret spredning af SALW og konventionel ammunition i overensstemmelse med bestemmelserne i OSCE's dokumenter om SALW (FSC.DOC/1/00/Rev.1) og lagre af konventionel ammunition (FSC.DOC/1/03/Rev.1).
            For at imødegå disse udfordringer og problemer har staterne i Sydøsteuropa i 2019 indgivet officielle bistandsanmodninger til OSCE vedrørende kontrol med SALW og konventionel ammunition (1). Anmodningerne kom fra Albaniens indenrigsministerium, Bosnien-Hercegovinas sikkerhedsministerium, Republikken Nordmakedoniens indenrigsministerium, Montenegros forsvarsministerium og Serbiens indenrigsministerium.
            2.   Overordnet mål
            
            At mindske risiciene for ulovlig handel med og ukontrolleret spredning af SALW i/til/fra Sydøsteuropa, der underminerer sikkerheden og sikringen ved at hindre en holdbar fredsopbygning og socioøkonomisk udvikling samt ved at bidrage til samfundsordenens sammenbrud, give næring til terrorisme og kriminel vold eller forårsage en genoptagelse af konflikter.
            3.   Beskrivelse af indsatsen
            
            Indsatsen er baseret på systematiske behovsvurderingsprocesser, der er gennemført i perioden 2019-2021. Ved disse processer blev bistandsanmodningerne verificeret og behovene for OSCE-støtte bekræftet, navnlig med hensyn til at styrke de ansvarlige myndigheders kapacitet inden for:
            
                        •
                     
                     
                        informationsstyring og -udveksling om forebyggelse og bekæmpelse af ulovlig handel med SALW
                     
                  
                        •
                     
                     
                        hundekapacitet til at afsløre og beslaglægge ulovlige SALW og ulovlig konventionel ammunition
                     
                  
                        •
                     
                     
                        oplysnings- og fortaleraktiviteter, der støtter forebyggelse og bekæmpelse af ulovlig handel med SALW og konventionel ammunition
                     
                  
                        •
                     
                     
                        reguleringsmæssige og operationelle rammer for deaktivering af SALW
                     
                  
                        •
                     
                     
                        forvaltning og sikkerhed i forbindelse med SALW-lagre.
                     
                  Indsatsen — OSCE'S omfattende program for støtte til indsatsen for at forebygge og bekæmpe ulovlig handel med SALW og konventionel ammunition i Sydøsteuropa — der består af syv OSCE-projekter, imødekommer ovenstående krav på en omfattende måde, også gennem styrkelse af grænseoverskridende/regionale dynamikker med henblik på at forebygge og bekæmpe ulovlig handel med SALW og konventionel ammunition mere effektivt og virkningsfuldt og med større gennemslagskraft. Projekterne blev udviklet i tæt samarbejde mellem de ansvarlige myndigheder/institutioner, OSCE's Center for Konfliktforebyggelse og OSCE's feltoperationer i Sydøsteuropa.
            OSCE's omfattende program støtter gennem sine projekter EU's SALW-strategi, navnlig internationalt samarbejde og bistand vedrørende Vestbalkan.
            Projekterne sigter også mod at mindske og forebygge negative virkninger for den bæredygtige udvikling fra den ulovlige handel med SALW og ammunition hertil og styrker dermed FN's mål for bæredygtig udvikling, f.eks.:
            
                        •
                     
                     
                        mål 5. Vi skal opnå ligestilling mellem kønnene og styrke kvinders og pigers rettigheder og muligheder (f.eks. mål 5.2) samt
                     
                  
                        •
                     
                     
                        mål 16. Vi skal støtte fredelige og inkluderende samfund, give alle adgang til retssikkerhed og opbygge effektive, ansvarlige og inddragende institutioner på alle niveauer (f.eks. mål 16.1, 16.4 og 16.a).
                     
                  Desuden er forslagene blevet harmoniseret med »køreplanen for en holdbar løsning på ulovlig besiddelse af, misbrug af og ulovlig handel med SALW og ammunition hertil på Vestbalkan senest i 2024« (2) samt koordineret med de relevante interessenter, der støtter køreplanen og overvåger dens gennemførelse. Forslaget supplerer også og støtter dermed de sydøsteuropæiske myndigheders overholdelse af EU-strategien til bekæmpelse af ulovlige skydevåben, SALW samt ammunition hertil (2018), navnlig foranstaltninger på Vestbalkan.
            3.1.   Projekt 1: Bistand til Republikken Albaniens nationale myndigheder for at mindske risikoen for spredning og misbrug af SALW
            
            3.1.1.   Mål
            
            Målet med projektet er at mindske risikoen for spredning og misbrug af SALW i Republikken Albanien.
            3.1.2.   Beskrivelse
            
            Konsekvenserne af ukontrolleret spredning og besiddelse af SALW, ammunition og sprængstoffer udgør fortsat en stor trussel mod den offentlige sikkerhed og den sociale og økonomiske udvikling i Albanien. Dårligt kontrollerede og ulovlige SALW understøtter kriminelle elementer og organiseret kriminalitet ved at muliggøre vold og usikkerhed. Alle disse aspekter har en skadelig indvirkning på sikkerheden og tillidsskabende foranstaltninger i landet og regionen. Albanien anmodede i oktober 2019 om bistand på OSCE's Forum for Sikkerhedssamarbejde.
            OSCE har dokumenteret kapacitetsmangler i forbindelse med:
            
                        a)
                     
                     
                        de lovgivnings- og reguleringsmæssige rammer for deaktivering af skydevåben og den behørige gennemførelse heraf gennem bedre infrastruktur, udstyr og uddannelseselementer
                     
                  
                        b)
                     
                     
                        det albanske statspolitis hundeenhed til at afsløre SALW, ammunition og sprængstoffer
                     
                  
                        c)
                     
                     
                        øget oplysning om farerne ved misbrug og spredning af SALW.
                     
                  Midler fra EU-Rådet vil blive brugt til at afhjælpe kapacitetsmangler under litra a)-c).
            Projektet begunstiger foruden Albaniens befolkning også en lang række nationale myndigheder, der har ansvaret for kontrol med SALW, især den nationale SALW-kommission, Republikken Albaniens indenrigsministerium og det albanske statspoliti.
            3.1.3.   Forventede resultater
            
            Resultat 1: en styrket lovgivningsmæssig ramme for spørgsmål vedrørende SALW og deaktivering i Republikken Albanien.
            Indikatorer:
            
                        —
                     
                     
                        en normativ ramme for kontrol med SALW efter internationale standarder
                     
                  
                        —
                     
                     
                        faciliteter og praksis med henblik på deaktivering af SALW i overensstemmelse med OSCE's tilsagn og internationale standarder
                     
                  
                        —
                     
                     
                        antal kurser og antal personer, der er uddannet til at deaktivere eller føre tilsyn med deaktiveringsprocessen.
                     
                  Resultat 2: styrket kapacitet hos det albanske politi til at afsløre våben og sprængstoffer.
            Indikatorer:
            
                        —
                     
                     
                        en normativ ramme for at udvikle hundekapaciteten efter internationale standarder
                     
                  
                        —
                     
                     
                        anlæg og infrastruktur til hundeenheden efter internationale standarder og OSCE's anbefalinger
                     
                  
                        —
                     
                     
                        antal kurser og antal uddannede.
                     
                  Resultat 3: øget oplysning om farerne ved SALW og spørgsmål vedrørende kontrollen med SALW.
            Indikatorer:
            
                        —
                     
                     
                        antal vejledninger eller reguleringsdokumenter om oplysning og outreach (dvs. kommunikationsstrategi for SALW)
                     
                  
                        —
                     
                     
                        antal aktuelle offentlige oplysnings- og outreachkampagner om betydningen af kontrollen med SALW, ammunition og sprængstoffer og om de risici, der er forbundet med ulovlig besiddelse og misbrug heraf, i overensstemmelse med den vedtagne kommunikationsstrategi for SALW
                     
                  
                        —
                     
                     
                        procentdel af målgruppen (opdelt efter køn), som er bekendt med risikoen for misbrug af SALW.
                     
                  3.1.4.   Aktiviteter
            
            3.1.4.1   Aktivitet vedrørende styrkelse af Republikken Albaniens lovgivningsmæssige rammer for spørgsmål vedrørende SALW og deaktivering.
            Aktiviteten omfatter:
            
                        —
                     
                     
                        støtte til udvikling af en lov om deaktivering og en handlingsplan for dens gennemførelse
                     
                  
                        —
                     
                     
                        støtte til etablering af mekanismer til behørig gennemførelse af og tilsyn med deaktivering af SALW
                     
                  
                        —
                     
                     
                        støtte til udarbejdelse af en håndbog om deaktivering af SALW og levering af national og international uddannelse for lokale fagfolk
                     
                  3.1.4.2   Aktivitet vedrørende styrkelse af det albanske politis kapacitet til at afsløre ulovlige våben og sprængstoffer.
            Aktiviteten omfatter:
            
                        —
                     
                     
                        udarbejdelse af en operativ standardprocedure for anvendelse af hundekapaciteten til at afsløre SALW samt en masterplan for at modernisere denne hundekapacitet
                     
                  
                        —
                     
                     
                        et uddannelsesprogram om anvendelse af den operative standardprocedure, så hundekapaciteten kan bruges til at afsløre SALW
                     
                  
                        —
                     
                     
                        bistand til udstyr og opgradering af infrastruktur i hundeenheden
                     
                  
                        —
                     
                     
                        gennemførelse af infrastrukturopgraderinger af kenneler, kontorfaciliteter og hundehegn samt indkøb og overdragelse af udstyr til hundeenheder for at øge afsløringskapaciteten
                     
                  
                        —
                     
                     
                        tilrådighedsstillelse af en platform til fremme af brugen af hundekapaciteter gennem afholdelse af konkurrencer på nationalt og regionalt plan.
                     
                  3.1.4.3   Oplysningsaktivitet om farerne ved SALW og spørgsmål vedrørende kontrollen med SALW
            Aktiviteten omfatter:
            
                        —
                     
                     
                        støtte til udformning af en koordineret oplysnings- og kommunikationsstrategi
                     
                  
                        —
                     
                     
                        støtte til gennemførelse af oplysnings- og kommunikationsstrategien.
                     
                  3.2.   Projekt 2: Afhjælpning af de sikkerheds- og sikringsmæssige risici i forbindelse med ulovlig besiddelse af, misbrug af og ulovlig handel med SALW og ammunition hertil i Bosnien-Hercegovina
            
            3.2.1.   Mål
            
            Målet med projektet er at støtte Bosnien-Hercegovina i at mindske de sikkerheds- og sikringsmæssige risici i forbindelse med ulovlig besiddelse af, misbrug af og ulovlig handel med SALW og ammunition hertil.
            3.2.2.   Beskrivelse
            
            Projektet omhandler højt prioriterede behov, der er specificeret i bistandsanmodningen fra sikkerhedsministeriet (2019), og har til formål at støtte Bosnien-Hercegovina i at mindske de sikkerheds- og sikringsmæssige risici i forbindelse med ulovlig besiddelse af, misbrug af og ulovlig handel med SALW, ammunition og sprængstoffer og dermed bidrage til sikkerhed og stabilitet i landet og regionen som helhed.
            OSCE har dokumenteret kapacitetsmangler i forbindelse med:
            
                        a)
                     
                     
                        de retshåndhævende myndigheders infrastruktur til lagring af SALW og ammunition, herunder procedurer og praksis i forbindelse med fysisk sikkerhed og lagerforvaltning
                     
                  
                        b)
                     
                     
                        institutionel bevidstgørelse og outreach i forbindelse med kontrollen med SALW til støtte for koordineringskomitéen vedrørende kontrol med SALW, herunder metodologisk tilgang og overvågnings- og evalueringsværktøjer
                     
                  
                        c)
                     
                     
                        de retshåndhævende myndigheders kapacitet til at afsløre SALW, ammunition og sprængstoffer, herunder deres planlægningsmæssige, lovgivningsmæssige og operationelle rammer, udstyr og infrastruktur samt uddannelseselementer
                     
                  
                        d)
                     
                     
                        adgangen til og sammenligneligheden af SALW-relaterede data, der er nødvendige for en effektiv politikudformning og en effektiv operationel indsats
                     
                  
                        e)
                     
                     
                        deaktivering af SALW, herunder lovgivnings- og reguleringsmæssige rammer, uddannelse, udstyr og infrastrukturelementer.
                     
                  EU-Rådets finansiering vil blive brugt til at afhjælpe kapacitetsmangler under litra c) og d).
            Projektet begunstiger foruden Bosnien-Hercegovinas befolkning også en lang række nationale myndigheder med ansvar for kontrol med SALW, nemlig de retshåndhævende myndigheder, herunder enhedernes og kantonernes indenrigsministerier/politimyndigheder, koordineringskomitéen vedrørende kontrol med SALW, Bosnien-Hercegovinas sikkerhedsministerium samt anklagemyndigheder, domstole og fængselsvæsenet.
            3.2.3.   Forventede resultater
            
            Resultat 1: styrkelse af de retshåndhævende myndigheders hundekapacitet til at afsløre SALW, ammunition og sprængstoffer.
            Indikatorer:
            
                        —
                     
                     
                        gennemførelsesgraden for den udarbejdede masterplan for udvikling af de nødvendige lovgivningsmæssige, infrastrukturelle og operationelle rammer for hundeenheder
                     
                  
                        —
                     
                     
                        procentdelen af uddannede med de nødvendige færdigheder for effektivt at kunne anvende de operative standardprocedurer
                     
                  
                        —
                     
                     
                        antal hundeenheder og -lokaliteter opgraderet i overensstemmelse med OSCE's behovsvurdering.
                     
                  Resultat 2: Der udvikles en integreret tværinstitutionel sagsdatabase og et tilsvarende afsløringssystem for SALW og ammunition.
            Indikatorer:
            
                        —
                     
                     
                        graden af interoperabilitet/kompatibilitet mellem dataindsamlingsmetoder
                     
                  
                        —
                     
                     
                        et funktionelt tværinstitutionelt IT-system, der muliggør integreret indsamling og analyse af data fra SALW- og ammunitionsrelaterede sager.
                     
                  3.2.4.   Aktiviteter
            
            3.2.4.1.   Aktivitet vedrørende styrkelse af de retshåndhævende myndigheders hundekapaciteter til at afsløre SALW, ammunition og sprængstoffer.
            Aktiviteten omfatter:
            
                        —
                     
                     
                        støtte til tilrettelæggelse af arbejdsgrupper og afholdelse af koordineringsmøder med henblik på udarbejdelse af en masterplan for opbygning af hundekapacitet
                     
                  
                        —
                     
                     
                        støtte til udvikling af de nødvendige lovgivningsmæssige og operationelle rammer, så hundekapaciteten kan bruges til at afsløre SALW
                     
                  
                        —
                     
                     
                        opgradering af hundeinfrastrukturen og tilvejebringelse af det nødvendige udstyr
                     
                  
                        —
                     
                     
                        et uddannelsesprogram for anvendelse af den operative standardprocedure, så hundekapaciteten kan bruges til at afsløre SALW
                     
                  
                        —
                     
                     
                        en platform til at fremme brugen af hundekapacitet ved at afholde konkurrencer på nationalt og regionalt plan.
                     
                  3.2.4.2.   Aktivitet vedrørende udvikling af en integreret tværinstitutionel sagsdatabase og et tilsvarende afsløringssystem for SALW og ammunition.
            Aktiviteten omfatter:
            
                        —
                     
                     
                        støtte til en vurdering af de relevante retlige og statistiske modeller for retshåndhævelse og retsvæsen med henblik på at etablere en integreret tværinstitutionel resultatliste vedrørende SALW og ammunition
                     
                  
                        —
                     
                     
                        støtte til oprettelsen af Bosnien-Hercegovinas resultatsystem for SALW
                     
                  
                        —
                     
                     
                        uddannelse af SALW-afsløringssystemets brugere fra retsvæsenet og de retshåndhævende myndigheder.
                     
                  3.3.   Projekt 3: Støtte til styrkelsen af Kosovos (*)
               politis hundekapacitet til at afsløre og konfiskere SALW, ammunition og sprængstoffer
            
            3.3.1.   Mål
            
            Målet med projektet er at støtte styrkelsen af Kosovos politis eksisterende hundekapacitet og dennes direkte bidrag til forebyggelse, bekæmpelse og efterforskning af misbrug af og ulovlig handel med SALW, ammunition og sprængstoffer på Vestbalkan.
            3.3.2.   Beskrivelse
            
            Projektet er udviklet på baggrund af Kosovos strategi for kontrol med SALW, der ledsager handlingsplanen. Målet er at støtte styrkelsen af Kosovos politis eksisterende hundekapacitet og dennes direkte bidrag til forebyggelse, bekæmpelse og efterforskning af misbrug af og ulovlig handel med SALW, ammunition og sprængstoffer på Vestbalkan.
            Projektet tager sigte på at afhjælpe de konstaterede kapacitetsmangler i hundeenhederne med henblik på forebyggelse, bekæmpelse og efterforskning af misbrug af og ulovlig handel med SALW, herunder reguleringsmæssige rammer, operationel brug af hundehold, mangel på menneskelige, infrastrukturelle og transportmæssige ressourcer.
            Projektet begunstiger foruden Kosovos befolkning også Kosovos politi.
            3.3.3.   Forventet resultat
            
            Resultat 1: styrkelse af regulerings- og uddannelsesrammer samt hundeenhedens infrastruktur og udstyr med henblik på en mere effektiv forebyggelse, bekæmpelse og efterforskning af misbrug af og handel med SALW, ammunition og sprængstoffer.
            Indikatorer:
            
                        —
                     
                     
                        regulerings- og uddannelsesrammer for hundeenheden
                     
                  
                        —
                     
                     
                        opgraderet infrastruktur og udstyr i hundeenheden.
                     
                  3.3.4.   Aktiviteter
            
            3.3.4.1.   Aktivitet vedrørende styrkelse af regulerings- og uddannelsesrammerne samt hundeenhedens infrastruktur og udstyr med henblik på en mere effektiv forebyggelse, bekæmpelse og efterforskning af misbrug af og handel med SALW, ammunition og sprængstoffer.
            Aktiviteten omfatter:
            
                        —
                     
                     
                        en arbejdsgruppe til forbedring af hundekapaciteten og gruppens aktiviteter
                     
                  
                        —
                     
                     
                        studiebesøg med modparter, der har et avanceret system til anvendelse af sporhunde med henblik på SALW, ammunition og sprængstoffer
                     
                  
                        —
                     
                     
                        støtte til den begunstigedes uddannelsesafdeling ved udarbejdelsen af uddannelsesplanen, udvikling af en uddannelsesmetode, der er fuldt integreret i hundeenhedernes operative standardprocedure for uddannelse og hundeoperationer, og opbygning af en kreds af uddannelseseksperter
                     
                  
                        —
                     
                     
                        støtte til tilvejebringelse af den nødvendige infrastruktur og det nødvendige udstyr til hundeenhedens resultater på det uddannelsesmæssige, taktiske og operationelle plan
                     
                  
                        —
                     
                     
                        specialiseret og videregående uddannelse for hundeførere.
                     
                  3.4.   Projekt 4: Bistand til Republikken Nordmakedoniens nationale myndigheder for at mindske risikoen for spredning af våben og misbrug af SALW
            
            3.4.1.   Mål
            
            Målet med projektet er at mindske risikoen for spredning af våben og misbrug af SALW i Republikken Nordmakedonien ved at øge indenrigsministeriets og andre statslige organisationers kapacitet inden for forebyggelse, afsløring, analyse og efterforskning.
            3.4.2.   Beskrivelse
            
            Projektet er udviklet for at imødekomme anmodningen om bistand fra Republikken Nordmakedoniens regering (2019) med henblik på at styrke kapaciteten hos den nationale SALW-kommission og opbygge politiafdelingens og hundeenhedens kapacitet til at afsløre våben og sprængstoffer.
            OSCE har dokumenteret kapacitetsmangler i forbindelse med:
            
                        a)
                     
                     
                        indenrigsministeriets operationelle hundekapacitet til at afsløre ulovlig spredning af SALW
                     
                  
                        b)
                     
                     
                        samarbejds- og koordineringsmekanismer inden for og mellem institutionerne og på tværs af grænserne med henblik på forebyggelse og bekæmpelse af ulovlig handel med SALW
                     
                  
                        c)
                     
                     
                        analyse af spørgsmål vedrørende kontrollen med SALW på strategisk og operativt plan
                     
                  
                        d)
                     
                     
                        koordineret offentlig outreach og oplysning om risici i forbindelse med misbrug af SALW i Republikken Nordmakedonien, herunder den nationale SALW-kommissions indsats.
                     
                  EU-Rådets finansiering vil blive brugt til at afhjælpe kapacitetsmangler under litra a), b) og c).
            Projektet begunstiger foruden Republikken Nordmakedoniens befolkning også en lang række nationale myndigheder med ansvar for kontrol med SALW, nemlig den nationale SALW-kommission (3), indenrigsministeriet og politiet.
            3.4.3.   Forventet resultat
            
            Resultat 1: styrkelse af indenrigsministeriets og SALW-kommissionens reguleringsmæssige, operationelle og tværinstitutionelle samarbejdskapacitet i Republikken Nordmakedonien med henblik på at bekæmpe og håndtere spredning af SALW.
            Indikatorer:
            
                        —
                     
                     
                        reguleringsrammer vedrørende hunde
                     
                  
                        —
                     
                     
                        antal oprettede regionale hundeenheder med en funktionel kapacitet
                     
                  
                        —
                     
                     
                        informationsudveksling i realtid inden for politiet og med PCC-centre i de sydøsteuropæiske lande
                     
                  
                        —
                     
                     
                        procentdel af målgruppen (opdelt efter køn), som er bekendt med risikoen for misbrug af SALW og skydevåben
                     
                  
                        —
                     
                     
                        antal kvinder og mænd, som oplysningsarrangementerne når ud til.
                     
                  3.4.4.   Aktiviteter
            
            3.4.4.1.   Støtte til at øge indenrigsministeriets kapacitet til at afsløre ulovlige SALW gennem effektiv anvendelse af hundeaktiver.
            Aktiviteten omfatter:
            
                        —
                     
                     
                        bistand til udstyr og opgradering af infrastruktur i hundeenhederne på centralt og regionalt plan, herunder opgraderet lagring af SALW og IT-infrastruktur på op til fem lokaliteter (våbenlagre), som sammen med hundeenhederne er placeret under Republikken Nordmakedoniens indenrigsministerium
                     
                  
                        —
                     
                     
                        udarbejdelse af en operativ standardprocedure og ajourføring af regler for brug af hundekapacitet til at afsløre SALW
                     
                  
                        —
                     
                     
                        et uddannelsesprogram for anvendelse af den operative standardprocedure med henblik på brug af hundekapaciteten til at afsløre SALW
                     
                  
                        —
                     
                     
                        en platform til at fremme brugen af hundekapacitet ved at afholde konkurrencer på nationalt og regionalt plan.
                     
                  3.4.4.2.   støtte til pilotforsøg med informationsudvekslingssystemet i realtid i forbindelse med bekæmpelse af ulovlig handel med SALW.
            Aktiviteten vil omfatte:
            
                        —
                     
                     
                        udstyrsbistand, fysisk infrastruktur og IKT-opgraderinger af informationsudvekslingssystemerne på fem (5) udvalgte politi- og toldsamarbejdscentre (PCC-centre)
                     
                  
                        —
                     
                     
                        udvikling af operative standardprocedurer for informationsudveksling i realtid i forbindelse med SALW-hændelser
                     
                  
                        —
                     
                     
                        et uddannelsesprogram om anvendelse af den operative standardprocedure for informationsudveksling i realtid i forbindelse med SALW-hændelser
                     
                  
                        —
                     
                     
                        personaleudvekslingsprogram (praktikophold)
                     
                  
                        —
                     
                     
                        afholdelse af konference i politi- og toldsamarbejdscentret
                     
                  3.4.4.3.   støtte til fremme af den nationale SALW-kommissions operationelle og analytiske kapacitet til at bekæmpe ulovlig handel med SALW.
            Aktiviteten vil omfatte:
            
                        —
                     
                     
                        tilrettelæggelse af en tværinstitutionel samarbejdsworkshop om SALW-kontrolordningen
                     
                  
                        —
                     
                     
                        udarbejdelse af orienteringshåndbog for Kommissionens medlemmer
                     
                  
                        —
                     
                     
                        analyse af status for kontrollen med SALW, herunder udarbejdelse af operative standardprocedurer for dataindsamling, informationssporing og rapportering samt udvikling af et sagsstyringssystem for at lette analysen af SALW.
                     
                  3.5.   Projekt 5: Mindskelse af de sikkerheds- og sikringsmæssige risici i forbindelse med SALW/lagre af konventionel ammunition i Montenegro
            
            3.5.1.   Mål
            
            Målet med projektet er at mindske risikoen for ikkeplanlagte eksplosioner på våben- og ammunitionsdepoter og omdirigering af SALW/lagre af konventionel ammunition fra Montenegros forsvarsministeriums lagre.
            3.5.2.   Beskrivelse
            
            Der er i Montenegro risiko for uplanlagte eksplosioner på våben- og ammunitionsdepoter, ulovlig handel med og ukontrolleret spredning af SALW/lagre af konventionel ammunition. Det er blevet bekræftet under flere OSCE-ekspertbesøg i de senere år. Montenegros forsvarsministerium har behandlet disse spørgsmål i sit masterdokument, hvori det har beskrevet den ønskede sluttilstand. En gennemsigtig bortskaffelse af overskydende våben og ammunition og udvikling af et bæredygtigt system til livscyklusforvaltning for våben, sprængstoffer og ammunition. Montenegro anmodede OSCE's Forum for Sikkerhedssamarbejde om bistand i 2019.
            OSCE har konstateret kapacitetsmangler i forbindelse med:
            
                        a)
                     
                     
                        sikring af tilgangen med livscyklusforvaltning for SALW og konventionel ammunition, herunder løbende uddannelse og vidensoverførsel, rammer for overvågning af ammunition og tværinstitutionel koordinering og samarbejde
                     
                  
                        b)
                     
                     
                        sikker transport af konventionel ammunition efter internationale standarder.
                     
                  EU-Rådets finansiering vil blive brugt til at afhjælpe kapacitetsmangler under litra a) og b).
            Projektet begunstiger foruden Montenegros befolkning også Montenegros forsvarsministerium og væbnede styrker.
            3.5.3.   Forventede resultater
            
            Resultat 1: styrkelse af den strategiske kapacitet, uddannelseskapaciteten og koordineringskapaciteten i forsvarsministeriet og andre ansvarlige og egentlige regeringsorganer inden for forvaltning af SALW/lagre af konventionel ammunition.
            Indikatorer:
            
                        —
                     
                     
                        antal medarbejdere fra forsvarsministeriet på de relevante uddannelsesinstitutioner og operationelle enheder med avanceret kapacitet til at støtte forvaltningen og håndteringen af SALW/lagre af konventionel ammunition
                     
                  
                        —
                     
                     
                        antal aktiviteter i forbindelse med SALW/lagre af konventionel ammunition koordineret af Montenegro gennem udpegede organer
                     
                  
                        —
                     
                     
                        et midlertidigt kontrolorgan.
                     
                  Resultat 2: Kapaciteten til at transportere SALW/lagre af konventionel ammunition på en sikker måde i overensstemmelse med ADR-konventionen (den europæiske konvention om international transport af farligt gods ad vej) øges.
            Indikatorer:
            
                        —
                     
                     
                        antal projektbegunstigede med øgede kompetencer inden for transport af SALW/lagre af konventionel ammunition
                     
                  
                        —
                     
                     
                        et system til transport af SALW/lagre af konventionel ammunition, der er integreret i de organisatoriske rammer
                     
                  
                        —
                     
                     
                        analyse af ADR-overholdelseskrav i overensstemmelse med de anbefalinger, der er forelagt for Montenegros forsvarsministerium.
                     
                  3.5.4.   Aktiviteter
            
            3.5.4.1   Aktivitet vedrørende styrkelse af den strategiske kapacitet, uddannelseskapaciteten og koordineringskapaciteten i forsvarsministeriet og andre ansvarlige og egentlige regeringsorganer inden for forvaltning af SALW/lagre af konventionel ammunition.
            Aktiviteten vil omfatte:
            
                        —
                     
                     
                        vidensoverførsel om international god praksis inden for forvaltning af SALW/lagre af konventionel ammunition
                     
                  
                        —
                     
                     
                        rådgivning og koordinering af Montenegros forsvarsministeriums program på udvalgte områder inden for bæredygtig livscyklusforvaltning af SALW/lagre af konventionel ammunition
                     
                  
                        —
                     
                     
                        teknisk rådgivning om nationale mekanismer til forvaltning af SALW/lagre af konventionel ammunition.
                     
                  3.5.4.2   Aktivitet vedrørende tog- og udstyrsprogrammet for etablering af transportkapacitet inden for SALW/lagre af konventionel ammunition i Montenegro i overensstemmelse med ADR-konventionen.
            Aktiviteten vil omfatte:
            
                        —
                     
                     
                        en analyse for at opfylde ADR-konventionens krav fuldt ud, der udarbejdes sammen med Montenegros forsvarsministerium
                     
                  
                        —
                     
                     
                        indkøb af to lastbiler, der opfylder ADR-kravene, herunder en kontrakt om rutineopbygningstræning, vedligeholdelse og reservedele.
                     
                  3.6.   Projekt 6: Håndtering af de sikkerheds- og sikringsmæssige risici i forbindelse med ulovlig besiddelse af, misbrug af og handel med SALW i Serbien
            
            3.6.1.   Mål
            
            Målet med projektet er at mindske de sikkerheds- og sikringsmæssige risici i forbindelse med SALW, der er i ulovlig besiddelse, misbrug af lovlige SALW og ulovlig handel med SALW i Serbien.
            3.6.2.   Beskrivelse
            
            Projektet er udviklet for at imødekomme anmodningen om bistand fra Serbiens indenrigsministerium (2019) for at tackle udfordringerne i forbindelse med ukontrolleret spredning og ulovlig besiddelse af SALW, som alvorligt truer sikkerheden og sikringen i Serbien. Disse udfordringer bidrager til spredning af kriminalitet og grov organiseret kriminalitet, da de fungerer som katalysatorer for vold, trusler og terrorisme. De har også en tilsvarende negativ indvirkning på tillidsskabende foranstaltninger i landet og som en trussel i forbindelse med kønsbestemt vold.
            OSCE har konstateret, at der er behov for at bekæmpe ulovlig handel med SALW:
            
                        a)
                     
                     
                        styrkelse af politiets kapacitet til at gennemføre oplysningskampagner om kontrol med og indsamling af SALW, hvilket kan bidrage til at nedbringe mængden af våben i ulovlig besiddelse og hindre misbrug af SALW og samtidig øge sikkerheden for serbiske borgere
                     
                  
                        b)
                     
                     
                        styrkelse af indenrigsministeriets hundekapacitet til afsløring af våben og sprængstoffer gennem i) etablering af de nødvendige retlige rammer, ii) vurdering og udvikling af kapaciteter og iii) indkøb af specialudstyr og opbygning af infrastruktur
                     
                  
                        c)
                     
                     
                        ændringer af loven om våben og ammunition og regelsættet om deaktivering af våben gennem a) vurdering af kapaciteter og tekniske muligheder og b) teknisk bistand i forbindelse med udarbejdelse af regelsættet.
                     
                  Midler fra EU-Rådet vil blive brugt til at afhjælpe kapacitetsmangler under litra a)-c).
            Projektet begunstiger foruden Serbiens befolkning også SALW-kommissionen, indenrigsministeriet, politiet og civilsamfundsorganisationer, der beskæftiger sig med SALW-kontrolspørgsmål.
            3.6.3.   Forventede resultater
            
            Resultat 1: Der oprettes et partnerskab mellem indenrigsministeriet og civilsamfundsorganisationer og en mekanisme til at oplyse borgerne om, hvordan misbrug af SALW forebygges.
            Indikatorer:
            
                        —
                     
                     
                        antal oplysningsinitiativer på nationalt og lokalt plan om farerne ved spredning af SALW
                     
                  
                        —
                     
                     
                        indførelse og anvendelse af samarbejdsmekanismer mellem flere instanser
                     
                  
                        —
                     
                     
                        antal offentlige meddelelser til borgerne, der udsendes på nationale og lokale TV- og radiostationer
                     
                  
                        —
                     
                     
                        antal unge fra udvalgte byer, der oplyses om farerne ved SALW gennem seminarer og informationsmateriale.
                     
                  Resultat 2: De retlige rammer for deaktivering forbedres og harmoniseres med internationale standarder og bedste praksis.
            Indikatorer:
            
                        —
                     
                     
                        deling af internationale standarder og bedste praksis med arbejdsgruppen
                     
                  
                        —
                     
                     
                        regeludkast, der indarbejder input og anbefalinger
                     
                  
                        —
                     
                     
                        høring af civilsamfundsorganisationer om regeludkastene.
                     
                  Resultat 3: Styrket kapacitet i indenrigsministeriets hundeenheder til at afsløre SALW, ammunition og sprængstoffer i overensstemmelse med menneskerettighedsstandarderne.
            Indikatorer:
            
                        —
                     
                     
                        en arbejdsplan for at forbedre kapaciteten i indenrigsministeriets hundeenheder
                     
                  
                        —
                     
                     
                        antal møder om samarbejde mellem flere instanser, informationsudveksling og interoperabilitet mellem politiets hundeenheder og andre centrale retshåndhævende interessenter inden for afsløring af SALW, ammunition og sprængstoffer
                     
                  
                        —
                     
                     
                        en forbedret hundetræningsmetode og læseplaner efter internationale standarder
                     
                  
                        —
                     
                     
                        antal hundeinstruktører og hundeførere, der er uddannet efter internationale standarder.
                     
                  3.6.4.   Aktiviteter
            
            3.6.4.1.   Aktivitet vedrørende etablering af et partnerskab mellem indenrigsministeriet og civilsamfundsorganisationer og en mekanisme til at oplyse om forebyggelse af misbrug af SALW.
            Aktiviteten vil omfatte:
            
                        —
                     
                     
                        et ekspertmøde om opbygning af partnerskaber med elektroniske og trykte medier og fastlæggelse af mekanismer til at forebygge misbrug af SALW
                     
                  
                        —
                     
                     
                        en social medieplatform og støtte til mediekampagner om at forebygge spredning af SALW og ansvarligt ejerskab af skydevåben
                     
                  
                        —
                     
                     
                        fortaleraktiviteter på nationalt og lokalt plan.
                     
                  3.6.4.2.   Aktiviteter vedrørende forbedring af de retlige rammer for deaktivering og harmonisering med internationale standarder og bedste praksis.
            Aktiviteten vil omfatte:
            
                        —
                     
                     
                        ekspertrådgivning og logistisk støtte til arbejdsgruppens møder om deaktivering
                     
                  
                        —
                     
                     
                        vurdering af den nuværende deaktiveringslovgivning og evaluering af dens praktiske gennemførelse
                     
                  
                        —
                     
                     
                        workshop om bedste praksis og indhøstede erfaringer i forbindelse med udarbejdelse og gennemførelse af normative deaktiveringsrammer
                     
                  
                        —
                     
                     
                        et program om uddannelse og udstyr til deaktivering af SALW.
                     
                  3.6.4.3.   Aktiviteter vedrørende styrkelse af kapaciteten i indenrigsministeriets hundeenheder til at afsløre SALW, ammunition og sprængstoffer i overensstemmelse med menneskerettighedsstandarderne.
            Aktiviteten vil omfatte:
            
                        —
                     
                     
                        ekspertrådgivning og støtte til arbejdsgruppens møder med henblik på at forbedre hundekapaciteterne
                     
                  
                        —
                     
                     
                        udarbejdelse af en arbejdsplan for at forbedre kapaciteten i indenrigsministeriets hundeenheder
                     
                  
                        —
                     
                     
                        opbygning, indkøb og levering af udstyr og tjenester til hundeenheder
                     
                  
                        —
                     
                     
                        kapacitetsopbygning med henblik på brug og anvendelse af hundeenheder til at forebygge og efterforske ulovlig handel med SALW, ammunition og sprængstoffer gennem rådgivningsstøtte, udvekslingsprogram og udvikling af uddannelsesmetoder
                     
                  
                        —
                     
                     
                        specialiseret træning for tjenestehunde og hundeførere om udkommandering og afsløring af SALW, ammunition og sprængstoffer
                     
                  
                        —
                     
                     
                        afholdelse af en regional konsultationsworkshop om god praksis i forbindelse med anvendelse og deltagelse i politiaktioner.
                     
                  3.7.   Projekt 7: Styrkelse af OSCE's indsats til bekæmpelse af ulovlig spredning af SALW og lagre af konventionel ammunition — fase 2 (4)
            
            3.7.1.   Mål
            
            Målet med projektet er at bistå de deltagende OSCE-stater med bedre at kunne planlægge, gennemføre og om nødvendigt styrke deres tilsagn i bekæmpelsen af ulovlig spredning af SALW/lagre af konventionel ammunition.
            3.7.2.   Beskrivelse
            
            Projektet er udviklet på baggrund af OSCE-ministerrådets opdrag til Forummet for Sikkerhedssamarbejde (MC.DEC/10/17) i overensstemmelse med dets mandat, navnlig med henblik på:
            
                        —
                     
                     
                        at fortsætte med at styrke indsatsen for fuldt ud at gennemføre de eksisterende foranstaltninger og tilsagn, der er fastsat i OSCE's dokument om SALW, OSCE's dokument om lagre af konventionel ammunition og de dermed forbundne afgørelser fra Forummet for Sikkerhedssamarbejde
                     
                  
                        —
                     
                     
                        at arbejde videre med at forbedre effektiviteten og resultaterne af projekter vedrørende SALW og lagre af konventionel ammunition, så der sikres den størst mulige værdi i håndteringen af de udfordringer, der er forbundet med SALW og lagre af konventionel ammunition, i overensstemmelse med OSCE's bistandsmekanismer som beskrevet i OSCE's dokumenter om SALW og lagre af konventionel ammunition og de relevante afgørelser fra Forummet for Sikkerhedssamarbejde
                     
                  
                        —
                     
                     
                        at undersøge, hvordan omdirigering af SALW og lagre af konventionel ammunition til ulovlige markeder kan forhindres
                     
                  
                        —
                     
                     
                        at undersøge, hvordan de eksisterende OSCE-foranstaltninger til bekæmpelse af ulovlig handel med SALW kan suppleres
                     
                  
                        —
                     
                     
                        fortsat at yde bidrag uden for budgettet på frivillig basis til støtte for Forummet for Sikkerhedssamarbejdes bistandsprojekter vedrørende SALW og lagre af konventionel ammunition
                     
                  
                        —
                     
                     
                        at undersøge, om det eventuelt er muligt at yde frivillig ekspertrådgivning i forbindelse med OSCE's bistandsprojekter vedrørende SALW og lagre af konventionel ammunition, hvor de deltagende stater har specifik viden.
                     
                  Selv om projektet indebærer et bredere engagement med alle deltagende stater i forbindelse med Sydøsteuropa, er dets formål at støtte vurderingen af behovene og kravene i forbindelse med OSCE's deltagende stater og feltoperationer i regionen til støtte for gennemførelsen af praktiske bistandsprojekter vedrørende SALW/lagre af konventionel ammunition og rådgivende programstøtte. De deltagende stater og feltoperationerne i Sydøsteuropa vil også drage fordel af projektets IT-system til støtte for overvågning af, oversigt over og gennemførelse af praktiske bistandsprojekter vedrørende SALW/lagre af konventionel ammunition.
            Derudover vil projektet yde koordinerings- og projektstyringsstøtte til seks (6) OSCE-feltoperationer i forbindelse med gennemførelsen af OSCE's omfattende program til støtte for indsatsen med henblik på forebyggelse og bekæmpelse af ulovlig handel med SALW og konventionel ammunition i Sydøsteuropa.
            Projektet begunstiger foruden befolkningen i de deltagende stater i Sydøsteuropa også de bemyndigede statslige myndigheder inden for SALW-kontrol (f.eks. SALW-kommissionen, indenrigsministeriet, politiet og forsvarsministeriet) og OSCE's feltoperationer.
            3.7.3.   Forventet resultat
            
            Resultat 1: OSCE's normative rammer for SALW/lagre af konventionel ammunition og gennemførelsen af de tilsvarende praktiske bistandsprojekter er vidt fremskredne.
            Indikatorer:
            
                        —
                     
                     
                        et udgangspunkt og en mekanisme for løbende kontrol af behov og krav inden for SALW/lagre af konventionel ammunition
                     
                  
                        —
                     
                     
                        en webbaseret IT-platform med realtidsoplysninger om porteføljen af OSCE's bistandsprojekter vedrørende SALW/lagre af konventionel ammunition.
                     
                  3.7.4.   Aktiviteter
            
            3.7.4.1.   Vurdering af behovene hos og kravene til OSCE's deltagende stater, OSCE-Sekretariatet og feltoperationerne til støtte for gennemførelsen af praktiske bistandsprojekter vedrørende SALW/lagre af konventionel ammunition i Sydøsteuropa.
            Aktiviteten vil omfatte:
            
                        —
                     
                     
                        vurdering af behovene hos de OSCE-stater, der anmoder om praktisk bistand vedrørende SALW/lagre af konventionel ammunition og støtte til oversigtsprocessen
                     
                  
                        —
                     
                     
                        vurdering af behovene hos de OSCE-stater, der er donorer/leverandører af ressourcer inden for SALW/lagre af konventionel ammunition, og som støtter oversigtsprocessen
                     
                  
                        —
                     
                     
                        strategisk rådgivning og programstøtte til deltagende OSCE-stater og OSCE-feltoperationer gennem en mekanisme baseret på de indhøstede erfaringer fra praktiske bistandsprojekter
                     
                  
                        —
                     
                     
                        overordnet koordinerings- og forvaltningsstøtte til projekter og aktiviteter vedrørende SALW/lagre af konventionel ammunition i Sydøsteuropa
                     
                  3.7.4.2.   udviking, test og udrulning af IT-systemet til støtte for overvågning af, oversigt over og gennemførelse af praktiske bistandsprojekter vedrørende SALW/lagre af konventionel ammunition.
            Aktiviteten vil omfatte:
            
                        —
                     
                     
                        udvikling af en moderne og tilgængelig webapplikation, der kan integrere oplysninger om alle OSCE-bistandsprojekter fra flere kilder, herunder tekniske, finansielle, geografiske og tematiske data samt støttedokumenter. Med disse oplysninger vil donorerne og de deltagende stater i Sydøsteuropa bedre kunne planlægge, gennemføre og styrke deres politiske og finansielle tilsagn om bekæmpelse af ulovlig spredning af SALW og lagre af konventionel ammunition.
                     
                  4.   Projektstyring og administrativ støtte til gennemførelse af indsatsen
            
            Særligt projektpersonale i støtteenheden i OSCE-Sekretariatets Center for Konfliktforebyggelse/Forummet for Sikkerhedssamarbejde og i seks (6) OSCE-feltmissioner i Sydøsteuropa vil forvalte gennemførelsen af foranstaltningen og de tilhørende projektaktiviteter som beskrevet i afsnit 3. Støtteenheden i Centret for Konfliktforebyggelse/Forummet for Sikkerhedssamarbejde vil sikre koordinering med og yde emnebaseret rådgivningsstøtte til OSCE's feltmissioner i Sydøsteuropa gennem projekt 7; dette vil omfatte overvågning og evaluering af programmet.
            Støtteenheden i Centret for Konfliktforebyggelse/Forummet for Sikkerhedssamarbejde og feltmissionerne vil gennem deres særlige projektpersonale — organiseret i projektgennemførelsesteams — yderligere støtte samarbejde og koordinering med det internationale samfund på regionalt niveau og på jurisdiktionsniveau, bl.a. inden for rammerne af køreplanen for SALW-kontrol på Vestbalkan.
            Det særlige projektpersonale skal udføre følgende opgaver:
            
                        —
                     
                     
                        forvaltning af projekter gennem alle faser af projektcyklussen
                     
                  
                        —
                     
                     
                        løbende finansielt tilsyn med projekterne
                     
                  
                        —
                     
                     
                        ydelse af teknisk og juridisk ekspertbistand, støtte til udbud i forbindelse med projektet
                     
                  
                        —
                     
                     
                        inddragelse af og koordinering med andre internationale organisationer og programmer
                     
                  
                        —
                     
                     
                        kvalitetssikring og kvalitetskontrol af de godkendte projekters resultater
                     
                  
                        —
                     
                     
                        støtte til jurisdiktioner i Sydøsteuropa med henblik på at udvikle nye nationale foranstaltninger til at styrke kapaciteter til og kollektive bestræbelser på at forebygge og bekæmpe ulovlig handel med SALW og konventionel ammunition.
                     
                  5.   Kønsaspektet
            
            Der er taget hensyn til integrationen af kønsaspektet i alle faser af projekternes udformning, udvikling og gennemførelse. Den vigtigste præmis, der er lagt til grund, har været, at brugen, misbruget og virkningerne af SALW og konventionel ammunition påvirker kvinder og mænd, drenge og piger forskelligt. Integrationen af kønsspecifikke behov er skræddersyet til de specifikke kontekster og den type bistand, der er planlagt i projekterne, og er baseret på en situationsanalyse, der tager hensyn til kønsaspektet.
            OSCE's »kønsmarkør«-værktøj er anvendt ved projekternes udformning, men også til at kortlægge fremskridt med gennemførelsen af integrationen af kønsaspektet gennem projektstyringscyklussen. Hovedparten af de foreslåede projekter har kønsligestilling som et væsentligt mål eller integrerer fuldt ud kønsaspektet.
            6.   Begunstigede
            
            Indsatsen begunstiger direkte myndighederne i Sydøsteuropa, der har bemyndigelse til og ansvar for forebyggelse og bekæmpelse af ulovlig handel med SALW og konventionel ammunition. Det drejer sig primært om følgende myndigheder: SALW-kommissionen, indenrigsministeriet og retshåndhævende myndigheder som f.eks. politiet. Andre involverede myndigheder er ministeriet for sikkerhed, anklagemyndigheder, domstole og fængselsvæsenet i Bosnien-Hercegovina samt forsvarsministeriet i Montenegro. I Serbien omfatter projektet samarbejde med civilsamfundsorganisationer, der beskæftiger sig med SALW-kontrolspørgsmål.
            Indsatsen begunstiger indirekte befolkningsgrupper i jurisdiktioner i Sydøsteuropa og dets europæiske naboskabsområde, der er i fare som følge af brugen af ulovlige SALW og ulovlig konventionel ammunition i forbindelse med kriminelle aktiviteter, terrorisme og voldeligt misbrug.
            Projekterne vil også indirekte begunstige de ansvarlige myndigheder i EU og medlemsstaterne, da de drager fordel af styrkede kontrolkapaciteter vedrørende SALW og konventionel ammunition i Sydøsteuropa gennem bl.a. bedre informationsudveksling samt koordinerings- og samarbejdsforanstaltninger såsom risikoidentifikation, efterforskning og sporing, afsløring og beslaglæggelse af ulovlige SALW og ulovlig konventionel ammunition.
            7.   Unionens synlighed
            
            OSCE skal træffe alle passende foranstaltninger for at skabe opmærksomhed omkring det faktum, at indsatsen finansieres af Unionen. Sådanne foranstaltninger vil blive gennemført i overensstemmelse med Kommissionens håndbog i kommunikation og synlighed for Den Europæiske Unions optræden udadtil. OSCE vil dermed sikre synligheden af Unionens bidrag gennem passende branding og PR, som fremhæver EU's rolle, sikrer åbenhed i dets indsats og skaber øget bevidsthed om grundene til afgørelsen og om Unionens støtte til den og resultaterne af denne støtte. Det materiale, der produceres i forbindelse med projektet, vil på en iøjnefaldende måde vise Den Europæiske Unions flag i overensstemmelse med Unionens retningslinjer for korrekt anvendelse og gengivelse af flaget.
            I betragtning af at de planlagte aktiviteter varierer meget i omfang og karakter, vil der blive brugt en række PR-værktøjer, herunder traditionelle medier, websteder, sociale medier samt informations- og PR-materiale, bl.a. infografik, foldere, nyhedsbreve, pressemeddelelser og andet, hvis det er relevant. Publikationer, offentlige begivenheder, kampagner, udstyr og bygge- og anlægsarbejder, der er indkøbt under hvert projekt, vil blive brandet i overensstemmelse hermed. For yderligere at forstærke effekten ved at øge bevidstheden hos de forskellige jurisdiktioner og befolkninger, i det internationale samfund samt blandt lokale og internationale medier vil henvendelse til hver enkelt målgruppe ske i et sprog, der er tilpasset denne målgruppe.
            Unionens synlighed vil blive gennemført på jurisdiktionsniveau gennem inddragelse af OSCE's feltmissioner og på OSCE-niveau gennem sekretariatet.
            8.   Varighed
            
            På baggrund af erfaringerne med gennemførelsen af Rådets afgørelse (FUSP) 2017/1424 og (FUSP) 2019/2009 og under hensyntagen til indsatsens brede anvendelsesområde, antallet af projektbegunstigede og antallet og kompleksiteten af de planlagte aktiviteter er tidsrammen for gennemførelsen 36 måneder.
            9.   Teknisk gennemførelsesinstans
            
            Den tekniske gennemførelse af dette program varetages af OSCE-Sekretariatets støtteenhed i Centret for Konfliktforebyggelse/Forummet for Sikkerhedssamarbejde og seks (6) OSCE-feltmissioner i Sydøsteuropa, hvor førstnævnte også har en koordinerende rolle. Hvor det er relevant, vil der blive ydet rådgivningsbistand af den transnationale trusselsafdeling i OSCE-Sekretariatet. OSCE-Sekretariatets Center for Konfliktforebyggelse/Programmerings- og Evalueringsstøtteenhed deltager som observatør i styringskomitéen.
            10.   Styringskomitéen
            
            Styringskomitéen for denne foranstaltning vil bestå af repræsentanter for den højtstående repræsentant, for EU's delegationer i jurisdiktionerne og for gennemførelsesinstanserne, jf. dette bilags punkt 4.
            Gennemførelsesinstansen, som bistås af styringskomitéen, vil sikre, at gennemførelsen af projektet sker i koordination med EU's øvrige beslægtede bistand til jurisdiktioner i Sydøsteuropa, f.eks. Tyskands økonomi- og eksportkontrolstyrelse (BAFA) (støttet af Rådets afgørelse (FUSP) 2018/101 (5) og (FUSP) 2017/915 (6)), det regionale samarbejde med Vestbalkan inden for kontrol med SALW gennemført af UNDP/SEESAC (støttet af Rådets afgørelse (FUSP) 2019/2011 (7), (FUSP) 2018/1788 (8) og (FUSP) 2016/2356 (9)) og EU's og Sydøsteuropas retshåndhævelsessamarbejde inden for ulovlig handel med skydevåben (støttet af Kommissionens GD for Migration og Indre Anliggender, Europol og EMPACT-skydevåben).
            Styringskomitéen vil regelmæssigt indbyde repræsentanter for jurisdiktionernes partnere i Sydøsteuropa. Styringskomitéen kan også indbyde repræsentanter for enheder involveret i projekter i Sydøsteuropa, som har et lignende eller beslægtet mål. Styringskomitéen vil regelmæssigt, mindst hver sjette måned, føre tilsyn med gennemførelsen af denne afgørelse, bl.a. ved hjælp af elektroniske kommunikationsmidler.
            11.   Rapportering
            
            Rapporteringen, såvel beretning som regnskab, skal dække indsatsen i sin helhed som beskrevet i den pågældende specifikke finansieringsaftale og det tilknyttede budget, uanset om denne indsats finansieres helt eller delvist af Rådets afgørelse.
            OSCE vil integrere rapporteringen til EF/EU gennem støtteenheden i Centret for Konfliktforebyggelse/Forummet for Sikkerhedssamarbejde, dvs. projektgennemførelsesteamet for projekt 7.
            
               (1)  På grund af overvejelser vedrørende status finder restriktionerne og kravene i den formelle OSCE-procedure ikke anvendelse som sådan på potentielle projekter i Kosovo*. En række projekter til støtte for bistandsanmodninger fra de lokale myndigheder/institutioner vil derfor blive gennemført under vejledning af OSCE's mission i Kosovo (OMIK). (*Denne betegnelse indebærer ingen stillingtagen til Kosovos status, og den er i overensstemmelse med UNSCR 1244/1999 og ICJ's udtalelse om Kosovos uafhængighedserklæring).
            
               (2)  Køreplanen er udarbejdet på grundlag af den fælles erklæring fra viceindenrigsministrene og viceudenrigsministrene i Sydøsteuropa og køreplanens elementer, som begge blev vedtaget på mødet den 1. februar 2018 i Podgorica. Den blev officielt vedtaget på topmødet mellem EU og Vestbalkan den 10. juli 2018 i London.
            
               (*)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244/1999 og ICJ's udtalelse om Kosovos uafhængighedserklæring.
            
               (3)  Nationale myndigheder, der deltager i den nationale SALW-kommission: økonomiministeriet, justitsministeriet, ministeriet for handel og socialpolitik, forsvarsministeriet, undervisnings- og videnskabsministeriet, finansministeriet, toldvæsenet, ministeriet for landbrug, skovbrug og vandøkonomi.
            
               (4)  Projektelementer til støtte for indsatsen vedrørende SALW/lagre af konventionel ammunition i Sydøsteuropa.
            
               (5)  Rådets afgørelse (FUSP) 2018/101 af 22. januar 2018 om fremme af effektiv våbeneksportkontrol (EUT L 17 af 23.1.2018, s. 40).
            
               (6)  Rådets afgørelse (FUSP) 2017/915 af 29. maj 2017 om EU-outreachaktiviteter til støtte for gennemførelsen af traktaten om våbenhandel (EUT L 139 af 30.5.2017, s. 38).
            
               (7)  Rådets afgørelse (FUSP) 2019/2111 af 9. december 2019 til støtte for SEESAC's nedrustnings- og våbenkontrolaktiviteter i Sydøsteuropa til begrænsning af truslen fra ulovlige håndvåben og lette våben samt ammunition hertil (EUT L 318 af 10.12.2019, s. 147).
            
               (8)  Rådets afgørelse (FUSP) 2018/1788 af 19. november 2018 til støtte for Clearinginstitutionen for kontrol med håndvåben og lette våben i Sydøst- og Østeuropa (SEESAC) til gennemførelsen af den regionale køreplan for bekæmpelse af ulovlig våbenhandel på Vestbalkan (EUT L 293 af 20.11.2018, s. 11).
            
               (9)  Rådets afgørelse (FUSP) 2016/2356 af 19. december 2016 til støtte for SEESAC's nedrustnings- og våbenkontrolaktiviteter i Sydøsteuropa som led i EU-strategien for bekæmpelse af ulovlig ophobning af og handel med SALW samt ammunition hertil (EUT L 348 af 21.12.2016, s. 60).